CELEX: 62021TN0436
Language: el
Date: 2021-07-16 00:00:00
Title: Υπόθεση T-436/21: Αγωγή της 16ης Ιουλίου 2021 — Veen κατά Europol

25.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/42
            
         
      Αγωγή της 16ης Ιουλίου 2021 — Veen κατά Europol
      (Υπόθεση T-436/21)
      (2021/C 431/50)
      Γλώσσα διαδικασίας: η σλοβακική
      
         Διάδικοι
      
      
         Ενάγων: Leon Leonard Johan Veen (Oss, Κάτω Χώρες) (εκπρόσωπος: T. Lysina, δικηγόρος)
      
         Εναγόμενος: Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Europol)
      
         Αιτήματα
      
      Ο ενάγων ζητεί από το Γενικό Δικαστήριο:
      
                  —
               
               
                  να καταδικάσει την Ευρωπαϊκή Ένωση, εκπροσωπούμενη από τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Europol), να καταβάλει στον ενάγοντα το ποσό των 50 000 ευρώ,
               
            
                  —
               
               
                  να καταδικάσει τον εναγόμενο στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της αγωγής αποζημίωσης λόγω εξωσυμβατικής ευθύνης, την οποία άσκησε κατ’ εφαρμογή των άρθρων 268 και 340 της Συνθήκης για τη Λειτουργία της Ευρωπαϊκής Ένωσης και του άρθρου 50, παράγραφος 1, του κανονισμού (ΕΕ) 2016/794 του Ευρωπαϊκού Κοινοβουλίου και του Συμβουλίου (1), ο ενάγων προβάλλει έναν και μοναδικό ισχυρισμό στηριζόμενο στην εκ μέρους του εναγομένου παράνομη επεξεργασία των στοιχείων προσωπικού χαρακτήρα του ενάγοντος.
      Στο πλαίσιο του ως άνω ισχυρισμού, ο ενάγων υποστηρίζει ότι ο εναγόμενος περιέλαβε στον φάκελο της έρευνας, ως αποδεικτικό στοιχείο για τους σκοπούς ποινικής διαδικασίας που έχει κινηθεί εναντίον του ενάγοντος στη Σλοβακική Δημοκρατία, μια έκθεση συνταχθείσα από τον εναγόμενο και περιέχουσα πληροφορίες σχετικές με τον ενάγοντα οι οποίες είναι αρνητικές, ψευδείς και μη τεκμηριωμένες με αποδεικτικά στοιχεία, πράγμα που είχε ως συνέπεια το ζημιογόνο γεγονός. Ο ενάγων υποστηρίζει ότι η ενέργεια αυτή έθιξε την τιμή και την υπόληψή του και προσέβαλε το δικαίωμά του στον σεβασμό της οικογενειακής ζωής. Επομένως, κατά αιτιώδη συνάφεια προς το ζημιογόνο αυτό γεγονός, ο ενάγων ισχυρίζεται ότι υπέστη ηθική βλάβη, εκτιμά δε το ύψος αυτής στα 50 000 ευρώ.
      
         (1)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ 2016, L 135, σ. 53).